DA Den Europæiske Unions Tidende L 351/33

EUROPA-PARLAMENTETS OG RÅDETS FORORDNING (EU) Nr. 1216/2012

af 12. december 2012

om indførelse af særlige og midlertidige foranstaltninger for ansættelse af tjenestemænd og midlertidigt ansatte i anledning af Kroatiens tiltrædelse af Den Europæiske Union

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 336,

under henvisning til forslag fra Europa-Kommissionen forelagt efter høring af Vedtægtsudvalget,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Domstolen (1),

under henvisning til udtalelse fra Revisionsretten (2),

efter den almindelige lovgivningsprocedure (3), og

ud fra følgende betragtninger:

(1) I anledning af Kroatiens tiltrædelse af Den Europæiske Union den 1. juli 2013 bør der vedtages nogle særlige midlertidige foranstaltninger om fravigelse af vedtægten for tjenestemænd i Den Europæiske Union (»vedtægten«) og ansættelsesvilkårene for øvrige ansatte i Den Europæiske Union som fastsat i Rådets forordning (EØF, Euratom, EKSF) nr. 259/68 (4).

(2) Disse særlige midlertidige foranstaltninger bør i betragtning af Kroatiens størrelse og antallet af potentielt berørte personer anvendes i en tilstrækkelig lang periode. Den 30. juni 2018 lader til at være den mest passende dato for udløb af denne periode.

(3) Eftersom det vil være nødvendigt at foretage de planlagte ansættelser snarest muligt efter tiltrædelsen, bør denne forordning vedtages inden den faktiske tiltrædelsesdato —

VEDTAGET DENNE FORORDNING:

Artikel 1

Ansættelse af tjenestemænd

1. Uanset vedtægtens artikel 4, stk. 2 og 3, artikel 7, stk. 1, artikel 27 og artikel 29, stk. 1, litra a) og b), kan ledige stillinger fra datoen for Kroatiens tiltrædelse og indtil den 30. juni 2018 besættes ved udnævnelse til tjenestemænd af kroatiske statsborgere inden for grænserne af det antal stillinger, der er afsat, og under hensyntagen til budgetforhandlingerne.

2. Disse tjenestemænd udnævnes fra den faktiske tiltrædelsesdato og med undtagelse af udnævnelserne til seniormanagere (generaldirektører eller tilsvarende i lønklasse AD 16 eller AD 15 og direktører eller tilsvarende i lønklasse AD 15 eller AD 14) efter afholdelse af udvælgelsesprøver på grundlag af kvalifikationsbeviser, prøver eller både kvalifikationsbeviser og prøver i overensstemmelse med de i bilag III til vedtægten fastsatte betingelser.

Artikel 2

Ansættelse af midlertidigt ansatte

1. Artikel 1, stk. 1, finder tilsvarende anvendelse ved ansættelse som midlertidigt ansatte af kroatiske statsborgere.

2. Disse midlertidigt ansatte ansættes fra den faktiske tiltrædelsesdato.

Artikel 3

Ikrafttræden

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Strasbourg, den 12. december 2012. På Europa-Parlamentets vegne M. SCHULZ Formand På Rådets vegne A. D. MAVROYIANNIS Formand

(1) Udtalelse af 12.11.2012 (endnu ikke offentliggjort i EUT).

(2) EUT C 364 af 23.11.2012, s. 1.

(3) Europa-Parlamentets holdning af 20.11.2012 (endnu ikke offentliggjort i EUT) og Rådets afgørelse af 12.12.2012.

(4) EUT L 56 af 4.3.1968, s. 1.